Pärnu Kunstide Maja

Pärnu Kunstide Maja oli Pärnus asuv laste ja noorte huvikool, mis liideti 2020. aastal Pärnu Kunstikooliga ning sai uueks nimeks Pärnu Kunstide Kool.

Huvikool asus aadressil Pühavaimu 8; see hoone on ehitatud 17. sajandil.

Huvikoolis sai tegeleda kaunite kunstidega.

Muusika
Kõige enam tegeletakse muusikaga. Huvikool annab mitmekülgset muusikaõpet, alates koorilauluks valmistumisest kuni noodiõppeni. Võimalik on individuaal- ja grupiõpe.

Poistekoori ettevalmistuskoor
Poistekoori ettevalmistuskoor tegutseb alates 2007. aastast dirigent Evelin Mei juhendamisel. Ettevalmistuskoori eesmärgiks on õpetada poisse musitseerima, omandama laululist hingamist, rütmi, laval esinemist ning kaaslastega arvestamist. Vastu võetakse poisse vanuses 5–8 eluaastat. Ettevalmistuskoor on hüppelauaks poistekoori minemiseks, ükskõik kas tavakoolis või huvikoolis.

Poistekoor

Poistekoori lõi 1998. aastal Helvi Treiblut ja uuesti 2005. aastal Anne Uusna. Koori dirigendid on Marika Pärk (alates 2001. aasta jaanuarist) ja Evelin Mei (alates 2001. aasta septembrist). Koor on osalenud rahvusvahelistel koorikonkurssidel. 2009. aastal Bratislavas saadi pronksdiplom poistesegakooride kategoorias ning 2013. aasta kevadel Poolas toimunud konkursil "Majowa Nutka" kaks hõbediplomit (rahvalaulu- ja poplaulu kategoorias).

Solistiõpe
Solistiõppesse, kus juhendab Aita Kaaver, oodatakse muusika- ja lauluhuvilisi lapsi ning noori 1.–12. klassini. Solistiõpe pakub turvalist keskkonda õpilase vokaalsete võimete avastamiseks ja arendamiseks. Tundides tutvutakse erinevate muusikastiilidega rahvamuusikast klassikani, et igaüks leiaks endale kõige omasema ja meelepärasema.

Margrit Kitse Laulustuudio soliste juhendab Margrit Kits, kes on tegelenud väikeste laulujütsidega juba palju aastaid.  Põhieesmärk on anda lastele muusika kaudu positiivne elamus, et neil oleks ka edaspidi huvi muusika vastu.

Margrit Kitse Laulustuudios õpetavad lapsi Aet Vill (lastekoor, mudilaskoor) ja Diane Pani (väikelaste eelõpe). Lisaks õpetab Ulla Helin-Mengel kõikidele laululastele liikumist.

Solistiõpet pakub ka Jelena Derizemlja.

Ansambliõpe
Rahvamuusikaansambel Cantelo on loodud 1976. aastal, seda juhendavad Tiit Erm ja Veiko Rea. Ansambli liikmed kannavad rahvariideid ja mängivad kannelt.

Pilliõpe
Viiuliõppes on võimalik õppida mängima pillilugusid rahvamuusikast klassikani. Oodatud on nii algajad kui ka edasijõudnud viiulihuvilised. Kui endal viiulit ei ole, on huvikoolis eri suurusega pillid ja poognad olemas. Juhendaja on Pirgit Rea.

Viiuli- ja vioolaõpet pakub Juri Potštar.

Akordionistuudiosse oodatakse igas vanuses õpilasi. Õppeaeg on vastavalt lapse soovidele ja võimetele jagatud kolme astmesse. Algul õpitakse individuaaltunnis selgeks pillihoiakud ja esmased mänguvõtted, samuti tehakse tutvust noodikirjaga. Pillid on huvikoolis olemas. Väikesed õpilased mängivad väikeste pillidega, edasijõudnud aga suuremate pillidega. Akordionimängu õpetavad Reet Nurming ja Andrus Ostrov.

Plokkflöödi- ja flöödiõpinguid võib alustada alates kuuendast eluaastast, kuid alati on oodatud ka vanemad õpilased. Õpetaja on Marju Mäe, kes õpetab sama eriala ka Pärnu Muusikakoolis.

Klaveriõppesse võetakse õppima 6–12-aastaseid õpilasi. Vajalik on klaveri olemasolu kodus. Õpilaste vastuvõtmisel toimub nende musikaalsuse kontroll (laulmine, rütmiharjutused). Tunnid toimuvad kaks korda nädalas. Kord kuus esinevad õpilased ringisisesel kontserdil, mis arendab õpilaste esinemisjulgust.

Kandlemängu võib alustada juba 6. eluaastast. Pilli ei pea õpilasel endal olema, see on kooli poolt. Kromaatilisel kandlel on võimalik mängida nii rahvamuusikat kui ka klassikat. Juhendavad Tiit Erm ja Raili Käär.

Harfi õpetab Tiinamai Keskpaik.

Kitarri saavad õppida kõik soovijad alates 6. eluaastast. Kitarri mängitakse nii soolo- kui ka saatepillina estraadiorkestrites, ansamblites ja rokkbändides. Kitarri õpetavad Valeri Trahhatšjov, Üllar Kallau ja Katri Iilane.

Katri Iilane annab ka noodiõpetust.

Enne huvikooli tegutses hoones Pärnu Pioneerimaja.

Viited

Välislingid
Huvikooli koduleht

Pärnu koolid
Eesti huvikoolid